**УЧЕНИЧКИ ПАРЛАМЕНТ**

У циљу веће демократичности и активнијег учешћа ученика у раду школе и решавању различитих питања везаних за њихово школовање и ове године jе у Школи организован Ученички парламент.

 Ученички парламент је организован тако што су из сваког одељења ученици изабрали по два представника и делегирали их у Веће године.

Председник Већа ће заступати ставове и интересе ученика школе. Поред председника, парламент бира и два представника који ће учествовати у раду Школског одбора (пунолетни ученици).

Два представника Ученичког парламента учествују у раду Школског одбора без права одлучивања када одбор: утврђује предлог финансијског плана за припрему буџета Републике Србије; доноси финансијски план установе, у складу са законом; усваја извештај о пословању, годишњи обрачун и извештај о извођењу екскурзија, односно наставе у природи; расписује конкурс и бира директора; одлучује по жалби, односно приговору на решење директора. Школски одбор се састаје у проширеном сазиву, који укључује и два пунолетна ученика које бира Ученички парлемент, када: доноси статут, правила понашања у установи и друге опште акте и даје сагласност на акт о организацији и систематизацији послова; доноси школски програм, развојни план, годишњи план рада, усваја извештаје о њиховом остваривању, вредновању и самовредновању; разматра поштовање општих принципа, остваривање циљева образовања и васпитања и стандарда постигнућа и предузима мере за побољшање услова рада и остваривање образовно-васпитног рада; доноси план стручног усавршавања запослених и усваја извештај о њиховом реализовању.

Учешћем у раду парламента стварају се услови за лични и социјални развој ученика, развој њиховог самопоуздања и одговорности. Активним учешћем у раду парламента ученици ће развијати способности и вештине тимског рада и групног одлучивања, аргументовања, дебатовања и преговарања, учествовања у дијалогу кроз прихватање туђих ставова, поштовање разлика и спремности да се други саслуша. Кроз различите садржаје и начин рада ради се на усвајању демократске културе и прихватање основних демократских вредности.

Циљеви рада парламента за су: 1) подстицање развоја позитивне, конструктивне комуникације и сарадничких односа међу ученицима, професорима, стручним сарадницима и органима школе, 2) прихватање и разумевање права и одговорности учествовања у раду парламента, 3) прихватање парламента од стране свих ученика школе као своје представничко тело преко кога могу активно учествовати у раду школе и износити мишљења и предлоге од значаја за њихов школски живот. Активности представника у парламенту ће посредно утицати и мотивисати остале ученике да се активно и слободно укључе у школске активности у складу са својим интересовањима. Значајну улогу парламента видимо кроз могућност учествовања у различитим пројектима који оснажују младе и подстичу их да заузму активнију улогу у друштву (различите НВО и културни центри у локалној заједници), у реализацији Програма заштите ученика од насиља, као и у сарадњи са УНЕСКО клубовима Србије, Црвеног крста, програма Вршњачка медијација, организовању разних хуманитарних акција и др.

Ученички парламент се организује ради: давања мишљења и предлога стручним органима, школском одбору, савету родитеља и директору о правилима понашања у школи, годишњем плану рада, мерама безбедности ученика, школском развојном плану, школском програму, начину уређивања школског простора, избору уџбеника, слободним и ваннаставним активностима, учешћу на спортским и другим такмичењима и организацији свих манифестација ученика у школи и ван ње; разматрања односа и сарадње ученика и наставника, васпитача и стручног сарадника; обавештавања ученика о питањима од посебног значаја за њихово школовање и о активностима Ученичког парламента; активног учешћа у процесу планирања развоја школе и у самовредновању школе; предлагања чланова стручног актива за развојно планирање из реда ученика.

Носиоци активности су сами ученици, а у организовању и раду помажу им педагог и психолог школе. Као сараднике у раду очекујемо одељењске старешине, професоре (посебно предмета Грађанско васпитање, Социологија, Устав и права грађана, Филозофија и други), органе школе, родитеље и друге спољне сараднике. Реализацију програма прати педагог школе Далиборка Вучковић.